CELEX: 32015R1106
Language: ro
Date: 2015-07-08 00:00:00
Title: Regulamentul de punere în aplicare (UE) 2015/1106 al Comisiei din 8 iulie 2015 de modificare a Regulamentelor de punere în aplicare (UE) nr. 540/2011 și (UE) nr. 1037/2012 în ceea ce privește condițiile de aprobare a substanței active izopirazam (Text cu relevanță pentru SEE)

9.7.2015   
            
            
               RO
            
            
               Jurnalul Oficial al Uniunii Europene
            
            
               L 181/70
            
         REGULAMENTUL DE PUNERE ÎN APLICARE (UE) 2015/1106 AL COMISIEI
   din 8 iulie 2015
   de modificare a Regulamentelor de punere în aplicare (UE) nr. 540/2011 și (UE) nr. 1037/2012 în ceea ce privește condițiile de aprobare a substanței active izopirazam
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special a doua variantă de la articolul 21 alineatul (3),
   întrucât:
   
               (1)
            
            
               Prin Regulamentul de punere în aplicare (UE) nr. 1037/2012 al Comisiei (2), substanța izopirazam a fost aprobată ca substanță activă în conformitate cu Regulamentul (CE) nr. 1107/2009, cu condiția ca solicitantul aprobării, Syngenta Crop Protection AG (denumit în continuare „solicitantul”), să prezinte informații de confirmare cu privire la relevanța metaboliților CSCD 459488 și CSCD 459489 pentru apele subterane, și a fost inclusă în partea B din anexa la Regulamentul de punere în aplicare (UE) nr. 540/2011 al Comisiei (3). Informațiile de confirmare trebuiau să fie transmise Comisiei, statelor membre și Autorității Europene pentru Siguranța Alimentară (denumită în continuare „autoritatea”) până la 31 martie 2015.
            
         
               (2)
            
            
               În februarie 2014, solicitantul a informat Comisia că se preconizează că informațiile de confirmare solicitate nu vor fi disponibile în totalitate până la termenul prevăzut în Regulamentele de punere în aplicare (UE) nr. 540/2011 și (UE) nr. 1037/2012. Solicitantul a afirmat că această întârziere se datorează necesității de a elabora protocoale de testare adecvate și a prezentat un plan de lucru pentru generarea informațiilor respective.
            
         
               (3)
            
            
               Regatul Unit, în calitate de stat membru raportor pentru substanța izopirazam, a evaluat informațiile transmise de solicitant și a informat Comisia în septembrie 2014 că, în opinia sa, cererea solicitantului de prelungire a termenului pentru prezentarea de informații de confirmare este motivată și că planul de lucru prezentat de solicitant este realist și adecvat.
            
         
               (4)
            
            
               Prin urmare, se pare că cererea este justificată pentru a permite solicitantului să genereze datele necesare într-un termen rezonabil.
            
         
               (5)
            
            
               La 30 martie 2015, solicitantul a depus un document de sinteză prin care a raportat informațiile generate până în prezent și a stabilit un plan de lucru final pentru generarea informațiilor restante.
            
         
               (6)
            
            
               Prin urmare, este oportun să se modifice aprobarea substanței izopirazam și să se prelungească termenul-limită pentru prezentarea de informații de confirmare până la 31 iulie 2017.
            
         
               (7)
            
            
               Prin urmare, Regulamentele de punere în aplicare (UE) nr. 540/2011 și (UE) nr. 1037/2012 ar trebui modificate în consecință.
            
         
               (8)
            
            
               Având în vedere faptul că termenul-limită pentru prezentarea de informații de confirmare referitoare la izopirazam a expirat deja, prezentul regulament ar trebui să intre în vigoare în ziua următoare datei publicării.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Modificări ale Regulamentului de punere în aplicare (UE) nr. 540/2011
   În coloana „Dispoziții specifice”, rândul 27, izopirazam, din partea B a anexei la Regulamentul de punere în aplicare (UE) nr. 540/2011, ultimul paragraf se înlocuiește cu următorul text:
   
      „Solicitantul prezintă aceste informații Comisiei, statelor membre și autorității până la data de 31 iulie 2017.”
   
   Articolul 2
   Modificări ale Regulamentului de punere în aplicare (UE) nr. 1037/2012
   În coloana „Dispoziții specifice” din anexa la Regulamentul de punere în aplicare (UE) nr. 1037/2012, ultimul paragraf se înlocuiește cu următorul text:
   
      „Solicitantul prezintă aceste informații Comisiei, statelor membre și autorității până la data de 31 iulie 2017.”
   
   Articolul 3
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 309, 24.11.2009, p. 1.
   
      (2)  Regulamentul de punere în aplicare (UE) nr. 1037/2012 al Comisiei din 7 noiembrie 2012 de autorizare a substanței active izopirazam, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 308, 8.11.2012, p. 15).
   
      (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active autorizate (JO L 153, 11.6.2011, p. 1).